**Străinul**

*M Horlaci*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Străinul

Mitică Horlaci

Mă năpădesc de-afară gândirile absurde,

Prin mine doar străinul pășește încruntat,

Cu ochii în țărâna cuvintelor se-ascunde

Când prin fereastra clipei se pierde ce-am visat.

Cuvântul înnegrește o logică fugară,

Împovărat s-arate al drumului cavou,

Mușcând cu disperare din lumea mea murdară

Un vis, o frământare, un glas fără ecou.

Nu-mi anulez sentința speranțelor spre care

Am construit o punte necunoscută, dar

Când trupul meu va arde în mii de felinare

A lumii nebunie să urle în zadar.

Și dacă-n astă viață din temniță străinul

Se tânguie și-mi cere trecutul înapoi,

Din cupa blestemată voi înghiți veninul,

Pământul să ne strângă la sânu-i pe-amandoi.

Și dacă fără mine e liniste-ntre maluri,

Și groaza, și furtuna sunt un coșmar uitat,

Înseamnă că destinul îmi este șters de valuri

Și am adus lumină prin faptul c-am plecat.